和十二兄五首  其三
作者：晁沖之
朝代：宋

paragraphs: 崎嶇謫仙人，豪放一寓酒。
平生韓荆州，未識意已厚。
幕府强辟召，此例未見有。
書幣入吾廬，鞍馬望隴首。
出處計已熟，不復訊交友。
南山别何時，氣尚若酣酎。
籌策屈大才，談笑誅小醜。
戍角斷落梅，羌笛起折柳。
将軍意未快，戰士骨已朽。
請公入參謀，可用和戎不。